জানা গেছে, অবিভক্ত ঢাকা মহানগর হেফাজতের আহবায়ক ছিলেন নূর হোসাইন কাসেমী, সদস্য সচিব ছিলেন জুনায়েদ আল হাবীব। এখন তারা একই পদে থাকলেও দায়িত্ব পালন করবেন ঢাকা মহানগর উত্তর হেফাজতের। অন্যদিকে নব গঠিত ঢাকা মহানগর দক্ষিণের আহবায়ক হচ্ছেন খেলাফত আন্দোলনের প্রধান আমিরে শরীয়ত হাফেজ মাওলানা আতাউল্লাহ ইবনে হাফেজ্জী হুজুর, সদস্য সচিব হচ্ছেন ইসলামী ঐক্যজোটের মহাসচিব মুফতি ফয়জুল্লাহ। হেফাজতের কেন্দ্রীয় যুগ্ম মহাসচিব পদেও রয়েছেন মুফতি ফয়জুল্লাহ। বুধবার ঢাকা দক্ষিণের কমিটি চূড়ান্ত করতে লালবাগে খেলাফত আন্দোলনের কার্যালয়ে এক বৈঠক অনুষ্ঠিত হয়। সেই বৈঠকে মাওলানা আতাউল্লাহ ইবনে হাফেজ্জী হুজুর, মাওলানা আব্দুল লতিফ নেজামী, মুফতি ওয়াক্কাস, মুফতি ফয়জুল্লাহ, মাওলানা জাফরুল্লাহ খান, মাওলানা আবুল হাসনাত আমিনী উপস্থিত ছিলেন। মুফতি ওয়াক্কাস জমিয়ত নেতা হলেও বৈঠকে দক্ষিণের কমিটিতে তাকে উপদেষ্টা করার সুপারিশ করা হয়। শীঘ্রই চট্টগ্রাম থেকে কেন্দ্রীয় হেফাজত নতুন কমিটি ঘোষণা করবে।